Мануел дел Кабрал
Негър в твоята празна къща

Превод от испански: Александър Муратов, Атанас Далчев, 1968

chitanka.info

Видях те в рудници дълбоки да копаеш злато,

негре без земя.

Видях те да изтръгваш диаманти от земята,

негре без земя.

Видях те въглища да вадиш от земята,

като че вадеше от нея късове от свойто тяло.

Стотици пъти те видях земята да засяваш,

негре без земя.

И вредом твойта пот, която пада непрестанно

на земята.

Потта ти древна и потта тн нова

на земята.

Солената вода на болката, която е по-плодоносна

от водата на небето.

Потта ти. Твойта пот за този, който притежава

сто вратовръзки, четири коли разкошни

и по земята никога не стъпва.

Когато някой ден напуснеш ти земята,

тогаз единствено земята ще е твоя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.